উত্তর কোরিয়া অতীতে ক্ষেপণাস্ত্র এবং পারমাণবিক সক্ষমতায় অনেক পিছিয়ে ছিলো। আশির দশকের মধ্যভাগে স্বল্পপাল্লার ক্ষেপণাস্ত্র তৈরির প্রচেষ্টা শুরু হয়। তবে দূরপাল্লার ক্ষেপণাস্ত্রের ক্ষেত্রে দেশটির যে অগ্রগতি, তা গত অল্প কিছুদিনে। গত দুই বছরে উত্তর কোরিয়া ৪০টিরও বেশি মধ্য ও দূরপাল্লার ক্ষেপণাস্ত্র পরীক্ষা চালিয়েছে। বর্তমানে পারমাণবিক সক্ষমতার পথে উত্তর কোরিয়ার এগিয়ে যাবার পথে একটি গুরুত্বপূর্ণ বিষয় হলো- নানা ধরণের ক্ষেপণাস্ত্র পরীক্ষায় দেশটির উত্তরোত্তর সাফল্য। ২০১৪ সালের জুলাইয়ে ৩৪০০ মাইল দূরের লক্ষ্যবস্তুতে আঘাত হানতে সক্ষম হাইসুং-১৪ নামের আন্তঃমহাদেশীয় ব্যালেস্টিক ক্ষেপণাস্ত্রের সফল উৎক্ষেপণ করে উত্তর কোরিয়া। গত সপ্তাহে তার দ্বিগুণের চেয়েও বেশি শক্তিশালী হাইসুং-১৫ এর সফল উৎক্ষেপণ করে। ওই ক্ষেপণাস্ত্রটি ৮০০০ মাইল দূরের লক্ষ্যবস্তুতে আঘাত হানতে সক্ষম বলে দাবি করেছে উত্তর কোরিয়া। যদি ওই দাবি সত্যি বলে ধরে নেয়া হয়, তবে যুক্তরাষ্ট্র এখন উত্তর কোরিয়ার হাতের নাগালে।